Nafarroako Hitza | Beste albiste batzuk Archives - Page 26 of 27 - Nafarroako Hitza Beste albiste batzuk – Page 26 – Nafarroako Hitza\nEspainiako bandera jartzeko agindua hura balkoian dutela jaso dute Beran »\n25th Jan | Beste albiste batzuk |\t155\nNafarroako Auzitegi Nagusiak Berako Udala udaletxeko balkoian Espainiako bandera jartzera behartu du. Hartara, uztailean Iruñeko Administrazioarekiko Auzitegiak Beran Espainiako bandera jartzeko egindako ebazpena berretsi du Nafarroako Auzitegi Nagusiak. Berako udalak abenduaren 17an jarri zuen bandera hori udaletxeko balkoian, auzibide gehiago ekidin nahian.\nLaura Albak argi utzi zuen Espainiako Gobernuaren Nafarroako ordezkari izendatu zutenean Ikurren Legedia betearaziko zuela. Jakina da Nafarroako herri askotan udaletxeetako balkoietan ez dutela orain arte Espainiako banderarik jarri, Beran esaterako. Hala, legea urratzea leporatut, salaketa jarri zuten Iruñeko Administrazioarekiko Auzitegian, besteak beste Berako udalaren aurka. Uztailean, arrazoi eman zion justiziak Espainiako Nafarroako Ordezkaritzari.\nBerako Udalak ebazpen horrekin ados ez eta helegitea aurkeztu zuen Nafarroako Auzitegi Nagusian. Baina, beste behin justiziak ez ditu ontzat jo Berako Udalak balkoian Espainiako bandera ez jartzeko emandako argudioak. Epaia irmoa da eta ez dago helegiterik aurkezteko aukerarik.\nEspainiako Gobernuko Nafarroako Ordezkaritzak 36 udali eskatu die “legeak eskatzen duen eran” Espainiako bandera udaletxeetako balkoietan jartzea. Ordezkaritzak azaldu duenez, udal batzuk legedia betetzeko epe barruan daude oraindik. Egoera horretan daude esaterako, Oibar, Belaskoain, Bidaurreta, Oltza, Ziriza, Etxarri, Etxauri, Ituren, Lekunberri, Orkoien, Doneztebe, Villatuerta, Igantzi, Zabaltza eta Zubieta.\nBestalde, zazpi udalek legedia betetzea erabaki dute inolako eskaera judizialik gabe. Berriobeti, Berriozar, Garlar, Irurtzun, Obanos, Atarrabia eta Ziordia daude egoera horretan. Altsasu, Arbizu, Areso, Baztan, Etxarri-Aranatz , Goizueta, Uharte Arakil, Irañeta, Lakuntza, Leitza, Olatzagutia eta Oloritzen, berriz, ez dute gobernu ordezkaritzaren eskera bete eta helegitearen erantzunaren zain daude zer egin ebazteko.\n“Autoaren inguruan egina dago hiria, ez plazaren inguruan” »\n25th Jan | Beste albiste batzuk |\t173\nKaktusak eta western pelikuletako paisaiak. Arroila Handia. Indioak. Horrelakoa da Arizona. “Politenak ez dira hiriak, natura baizik”. Eneko Ganuzaren (Iruñea, 1978) hitzak dira. Harrituta gelditu zen Arroila Handia lehenengo aldiz ikusi zuenean. Franklin D. Rooseveltek esan zuena gogora ekarri du: “Bizitzan noizbait ikusi beharrekoa da”. Ameriketako Estatu Batuetako lehendakari ohiak esandakoa betea du Genuzak, baina oraindik hamaika txoko gelditzen zaizkio aurkitzeko. “Oso zabala eta handia da herrialdea; horregatik, paisaia guztiz desberdinak dira”.\nDuela urtebete baino gehiago iritsi zen Eneko Ganuza Phoenix hiriburura. Itsas Zientziak ikasi zituen Palman (Kanariauharteak, Espainia), eta ondoren Ingalaterrara joan zen doktoretza egitera. “Nafarroatik kanpo anitz urtez bizi izan naiz, baina udan itzuli ohi naiz”. Gabonetan familiaren bisita izan zuen Arizonan. “Hemen ez dago aukerarik opor luzeak hartzeko, bakarrik 15 bat egun; horregatik ez naiz itzuli nahi bezainbeste”. Bioteknologia enpresa batean lan egiten du Phoenixen. “Ikertzailea naiz, eta iluntasunean hazten diren mikroalgak ikertzen ditut”. Alga horiek azoka eta supermerkatuetara merkaturatu nahi dituzte, janari, kosmetiko edo botika gisa. Ez dago mikroalga enpresa asko, eta Ganuzak ez zuen bi aldiz pentsatu lana eskaini ziotenean.\nLanean duen giroa, gainera, apartekoa da. ” Gehien harritu nauena lan egiteko era izan da”. Enpresek langileak zaintzen eta motibatzen dituzte. “Personal couching, personal training… kontzeptu horiek hemen oso erabiliak dira, Euskal Herrian ez”. Kanpotik lan ereduak “faltsu samarra” eman dezakeela ulertzen du Ganuzak, baina erabat eraginkorra dela dio. “Enpresaren produkzioa hobetzea lortzen dute, eta, aldi berean, langileak motibatuta joaten dira lanera”.\nArizonako bizimodua “zeharo” autora lotuta dago. Leku batetik besterako distantziak ikaragarriak dira, eta guztiek dute autoa. Auto guztiak primerakoak eta berrienak direla dio Ganuzak. Sonora basamortuan dago Phoenix. Banakako etxebizitzez beteta, ez dago eraikin alturik, ezta etxe orratzik ere. “Hiria ez dago plazaren inguruan eginda, autoaren inguruan baizik; horregatik, aparkalekuetan aurkitzen duzu jende gehien, eta ez parkeetan”. Errepublikanoen estatua da Arizona. Armetara eta autoetara ohituta daude. “Familia guztiek dituzte armak, hasieran oso arraroa egiten zitzaidan, eta oraindik ere bai; seinale ona da hori”.\nHorretaz gain, indigena erreserba handienetarikoa du lurraldeak. Sorterriko 300.000 lagun inguru bizi dira. “Erreserbetan beste eskubide batzuk dituzte; adibidez, Arizonan debekatua dago kasinoak eraikitzea, baina erreserbetan ez; horregatik, indiarren diru iturri nagusiena kasinoak dira”. Erreserbetako hiriak “triste samarrak” direla azaldu du Ganuzak, inguruan duten natura oso polita den arren. “Desberdintasun handiak ikusten dira, batzuk oso pobreak, besteak kasinoekin…”. Ohikoa da auto-stop egitea erreserbetan, askok autorik ez dutelako. Behin, Ganuzak auto-stop egin zuen erreserba batean, eta navajo indio batek hartu zuen bide erdian. Indioaren etxea ezagutu zuen, eta familia ere bai. “Sekulako esperientzia izan zen, oso jatorrak eta umilak ziren; primeran hartu gintuzten”.\nGlobe herria gustuko du Ganuzak. “Hutsik dago herria; kobrea ateratzen zuten garai batean handik, urrezko aroa izan zuen, baina 1930eko hamarkadan hutsik geratu zen”. Hala ere, etxe guztiek zutik jarraitzen dute, eta horrek berezia egiten du herria. “Ikaragarria da”.\nBehin, Tucsongo irakasle batekin topo egin zuen Ganuzak. Hitz egiten hasi, eta jatorriaz galdetu zion Ganuzari. Arizona hitza euskalduna dela esan zion. “Haritz ona esan nahi duela azaldu zidan”. Orain dela 100 urte euskaldun artzain ugari joan ziren Arizonara. “Flagstaff hirira joan ziren gehienak, eta han haritzak ohikoak dira; hortik, izena”. Oraindik ere, Euskal Herritik etorritako artzainen arrastoa agerian da. “Euskal artzainek zuhaitzetan haien izena eta urtea idazten zuten”. Euskal aztarnak aurkitzea gustatzen zaio Ganuzari. Hala ere, gaur egun bizi direnak Euskal Herria ez dutela ezagutzen dio. “Phoenixek bakarrik ehun urte ditu; ez du erro historikorik, hiri gaztea da”.\nUrte hauetan guztietan izugarri hazi da hiria. Metropoli eremuak 4 milioi biztanle baino gehiago ditu. Gero eta immigrazio gehiago dagoela konturatu da Ganuza. “AEBetako beste estatuetatik jende asko etorri da, baita Mexikotik ere”. Muga egiten du Arizonak Mexikorekin, eta latino-amerikar komunitatea handiak sortu dira. “Arizonaren %25 latindarrak dira”. Ganuza mexikar merkatuetara joan ohi da erosketak egitera. “Han barazkiak eta frutak askoz hobeak dira; eta merkeagoak ere bai”. Baina Arizonako haragia da gehien gustatzen zaiona: “Hemen haragia primerakoa da; hemen jaten dituzten hanburgerrak ez dira McDonaldsekoak”.\n“Egoera latzetan, hemengoen baikortasunak harritzen nau” »\n18th Jan | Beste albiste batzuk |\t185\nBehartsuenen alde lan egiteko grina izan du beti Fernando Aginagak (Etxarri Aranatz, 1954). Horregatik erabaki zuen Governador Valadaresera (Minas Gerais, Brasil) joatea, “txiroenekin, batez ere, umeekin lan egiteko”. Dagoeneko 25 urte daramatza Brasilen, eta oraindik gehiago egiteko asmoa du.\nEskolapioen misio batean egin du mende laurdena. Brasilera iritsi zenean, portugesa ikasi zuen, “herritarrekin eta liburuak irakurriz”. Pedagogia eta Teologia ikasketak egin ditu Aginagak, eta bere ezagutzak erakusten dizkie hiriko gazteei. Urte hauetan guztietan Brasilgo eta zehazki Governador Valadaresko egoera “zeharo” hobetu dela dio, “nahiz eta gogorra den oraindik”. Iritsi zenean herrialdea diktaduratik atera berria zen, eta konstituzioa prestatzen ari ziren parlamentuan. “Alde batetik, miseria zorrotza zegoen, eta, bestetik, eliteak agintzen eta gehiengoa zapaltzen zuen”. Bien bitartean, ordea, “izugarrizko mugimendu herrikoia” piztu zen, gizartean gutxinaka errotu zena. “Jendearen alaitasunak eta baikortasunak harritzen ninduen; niretzat hori ulertezina zen egoera horretan”. Sindikatu eta herri mugimenduei esker egoerak hobera egin zuela gogorarazi du, baina oraindik sufrimendua edonon nabaritzen dela ziurtatu du.\nSufrimendua, hala ere, alaitasunarekin pasatzen dute. “Oso alaiak dira brasildarrak, elkarrekin biltzeko eta bizitzeko gogotsuak dira”. Diru gutxi irabazi arren egunero aurrera ateratzen direla dio Aginagak. “Argia, beroa, koloreak, barre egitea eta umore ona gustatze zaie; musika beti entzuten dute, eta haien itxurarekin gora eta behera egoten dira maiz”. Baina, era berean, erraz “lur jota” sentitzen direla konturatu da Aginaga. “Historian beti hain zapaldua egon den herri honek oso barneratua du gutxi balio duen sentimendua”.\nOrain dela hamar urte, gazteek ez zuten unibertsitatera joateko aukerarik; gaur egun, ordea, gobernuaren laguntzarekin posible da. “Aldaketak izan ditugu. Kanpotik, Euskal Herritik datorren batek oraindik alde nabarmena ikusiko du, baina hemen bizi garenok hobetu dela nabaritzen dugu”. Urteetan aritu da gaixo eta umeen eskubideak sutsuki defendatzen. “Hasieran auzo apaletan lan egiten nuen, favela modukoetan; orain, horrez gain, heziketa eta gizarte lanetan aritzen naiz”. Lan egiteko modua ere aldatu du. “Gosedunei eta gaixoei laguntzen genien, zuzenean. Herri kontzientzia landu eta herri mugimenduak bultzatu genituen. Orain, jada maila horiek neurri batean gainditu ditugula, beste maila batzuk jorratzen ditugu”. Udaletxe kontseiluetan parte hartzeko prestatzen dituzte hiriko bizilagunak, “han erabakitzen baita auzoko etorkizuna”.\nGaur egun, gainera, beste behar bat sortu dela uste du misiolariak. “Jendearekin hitz egitea, entzutea eta animatzea”. Bai herriaren alde egiten duten agenteekin —politikako, sindikatuetako eta mugimenduetako jendearekin—, baita bizilagun heldu eta umeekin ere. “Emakumearen egoerari arreta berezia eskaini diogu; gaur egun, Brasilen, emakumea etorkizunaren giltza delako”.\nEz da Nafarroako lagun bakarra misioan. Bost pertsona bizi dira etxean. Bi Nafarroakoak, eta gainerakoak Brasilgoak. “Gure arteko giroa oso ona da, paregabea”, dio pozik. Nafarroako beste lagun bat bizi izan zen haiekin, baina joan den maiatzean zendu zen. “Tirapuko gizon oso fina eta langilea zen, beti jende behartsuenen alde lan egin zuen, eta oso ezaguna izan zen hirian”. Gogoan du Eulalio Lafuente kidea. “Eulalio hona iritsi zenean, 1952. urtean, 20.000 biztanle zituen hiriak; gaur egun, 270.000 biztanle ditu”. Auzo behartsuetan zazpi ikastetxe publiko eraikitzea lortu zuen.\nNafarroako 1.600 misiolari daude mundu osoan. Ez da kopuru apala. “Euskal Herria maite dugulako beste herriak eta kulturak maitatzen ere ikasi dugu. Frantzisko Xabierkoak eta Ignazio Loiolakoak hasi zuten bidea”. Euskaldunak aurkitu ditu Aginagak bidean. “Herritik urrun dagoenarentzat oso pozgarria da herrikideak aurkitzea”.\nMomentu atsegina bizi izan zuen Aginagak orain dela bost urte. Euskarari buruzko hitzaldia eman zuen Governador Valadareseko unibertsitatean. “Une oso atsegina izan zen, ikasle eta irakasle asko bildu ziren, eta arreta handiz entzun zuten; Espainiako edozein hiritan horrelakorik lortzea oso zaila litzatekeela pentsatu nuen hitzaldia eman ondoren”. Orain, beti galdetzen diote Euskal Herriak noiz lortuko duen independentzia. “Langile moduan ezagutzen gaituzte, eta miresten dute gure kulturaren eta historiaren alde egindako lana”.\nNUPeko 22 ikasketetatik seitan bederatzi edo nota altuagoa behar da ikasteko »\n18th Jan | Beste albiste batzuk |\t218\nIkasleen eskaerek eskaintza gainditu dute NUP Nafarroako Unibertsitate Publikoan. Guztira, 22 karrera eskaintzen dira unibertsitatean, eta horietako seitan ikasi ahal izateko, bederatzi edo nota altuago bat eskatzen dute. Horrez gain, hamasei titulutan —22tik— bosteko nota gainditzea eskatzen dute. Erizaintza, Fisioterapia eta Ekonomia ikasketak izan dira 2012-2013ko ikasturtean “erakargarrienak”. Izan ere, titulu horiek guztiek ikasten dituzten ikasleen notarik baxuenak 9,1 eta 10,7 tartean daude.\nBatxilergoko eta Lanbide Heziketako ikasketekin iristen dira unibertsitatera ikasle gehienak. Hala izan da ikasturte honetan ere. Lau ikasketatan soilik gelditu dira toki libreak — Nekazaritzako Elikagaien eta Landa Ingurunearen Ingeniaritzako graduan, Elikagai Prozesu eta Produktuen Berrikuntzan, Telekomunikazio Teknologietako Ingeniaritzan eta Diseinu Mekanikoaren Ingeniaritzan—.\nKontuan hartu behar da gaur egun selektibitateko nota altuena hamalau dela, eta ez hamar. Bederatziko nota gainditzen dute Erizaintzan (9,1), Fisioterapian (9,2), Enpresen Administrazio eta Zuzendaritzako eta Zuzenbideko gradu bikoitzean (10,7), Enpresen Administrazio eta Zuzendaritzako eta Ekonomiako gradu bikoitzaren Nazioarteko Programan (9,3) eta Ekonomia graduko Nazioarteko Programan (9,3).\nAtzerrira joateko aukera\nUrtero, dozenaka ikaslek Nafarroako Unibertsitate Publikotik kanpo egiten dituzte ikasketak nazioarteko programei esker. Ikasturte honetan 450 toki eskaini dituzte kanpoko unibertsitateetan ikasteko. Ekonomiako karrerek dute aukera gehien, guztira 266 toki dituztelako. Horren ondoren, Irakasletzako graduak, Gizarte Laneko gradua eta Soziologia gradua daude. Asteleheneko bileraren ostean, gaur ere bilera informatiboak izanen dira ikasle interesatuentzat unibertsitatean. Eskaerak urtarrilaren 28tik otsailaren 1era bitarte egin beharko dituzte Internet bidez.\nNUPek nazioarteko hitzarmenak ditu 35 unibertsitaterekin, gehienak Erasmus programakoak, baina badira beste programa batzuk ere. Virrey Palafox programarekin Latinoamerikara joateko aukera dute ikasleek. Horretaz gain, hitzarmenak dituzte AEBetara, Australiara eta Kanadara joateko. Martin de Rada programari esker, NUPeko ikasleek aukera dute Asiara joateko. 25 urte bete zituen iaz nazioarteko mugikortasun programak. 2012-2013ko ikasturteko Erasmus bekak bermatuta daude, baina arriskuan egon ziren. Hurrengo urteko laguntzekin datoz zalantzak.\nErronkari jatorri izena ez aldatzeko eskatu du oposizioak »\n18th Jan | Beste albiste batzuk |\t276\nAssaf ardien esnea Erronkariko gazta egiteko ez erabiltzea eskatu du Landa Garapeneko Batzordeak. Nafarroako Gobernuak Erronkari jatorri izenaren araudia aldatu nahi du, baina NaBaik, Bilduk, PSNk eta Ezkerrak atzera botatzeko ebazpena onartu berri dute, UPN eta PPNren aurkako botoekin. Oposizioak uste du Nafarroan atzerriko arrazak sartzeak “arazo handiak” ekarriko dituela, batez ere, esparru sozioekonomikoan.\nPSNren ekimena izan da Nafarroako Gobernuaren araudi aldaketaren aurka agertzea, eta oposizioko talde guztien babesa jaso du. Nafarroako sozialisten ustez, “jatorriko izena babestu eta defendatu behar da, lehenengo sektoreari balio erantsia ematen diolako”. Gauzak horrela, PSNk ez du uste gobernuak proposatzen duen lege aldaketa egokia denik, “kontraesanez beteta dagoelako eta ezagutza falta sumatzen delako”. Erronkari jatorri izena “desagertzeko arriskuan” jartzen dutela ohartarazi dute, eta, era berean, “gainerako jatorri izenak ahultzen dituzte, arriskuan daudelako”.\nAssaf esne asko ekoizten duen ardi arraza da, ukuiluan bizi da —ez mendian, latxa ardia bezala— eta gobernatzeko errazagoa da. Horregatik, PSNk uste du assaf arrazak produkzio eremuak produktuarekin duen lotura “makaltzen” duela, abeltzaintza tradizioetatik kanpo dagoelako. “Ardi latxen ustiapenen itxiera ekarriko luke”, diote. Era berean, gogorarazi dute atzerriko arrazak jatorrizko izenean sartu zituztenetik (2011-2012) ardi latxen 160.000 litro esne galdu direla eta, ondorioz, kasu anitzetan “errentagarria izateari utzi” diola. Horretaz gain, jakinarazi dute ardi latxek bazkatzen eta mendia garbitzen dutela eta assaf ardiek, berriz, pentsu kontzentratua jaten dutela .\nEHNE Euskal Herriko Nekazarien Elkarteak eskertu egin du oposizioak erakutsi duen “kemena”. “Gobernuaren mozioak ez du ez hankarik ez bururik”, esan dute. Jakinarazi dute iragan maiatzean Erronkari jatorri izenaren batzorde arautzaileko bi kidek kontrako boza eman ziotela arraza intentsiboak sartzeko araudiaren aldaketari: “Bi artzain horiek Erronkari jatorri izenean dauden %90 artzainen hitza ordezkatzen dute”. Horregatik, nekazarien elkarteak uste du “onena” Nafarroako Gobernuak Erronkari jatorri izenaren aldaketa bertan behera uztea dela, “eremu sozioekonomikoan kalte larriak sortuko dituelako”. Halaber, salatu dute gaztak lurrarekin duen edozein lotura kentzea ez dela egokia.\nJoan den maiatzean onartu zuten Erronkariko gazta lantzeko assaf ardien esnea erabiltzea. Erronkariko gaztaren jatorri izenaren batzorde arautzaileak baimendu zuen araudian aldaketa bat egitea horretarako. Bertan dioenez, onartu egiten du gazta egiteko esnearen %35 assaf ardiena izatea. Israelen du jatorria arraza honek. EHNE hasieratik aldaketaren aurka agertu da, eta “arduragabekeriaz” jokatzea leporatu die batzorde arautzailearen barruan aldaketa babestu duten hiru eragileei; hots, industriari, UAGN sindikatuari eta Nafarroako Gobernuari.\nErronkari jatorri izenarekin lan egiten duten hamar artzainetik bederatzi ordezkatzen ditu EHNEk. “Jatorri izenaren funtsa da lurrari lotutako artzaintza eredua guztiz babestea; eta, hain justu ere, araudi aldaketak kalte egin nahi dio eredu horri”, dio EHNEk. Gazta ekoizle batzuk kanpoko arraza horren esnearen alde egiteko arrazoietako bat sektoreak beren iritziz pairatzen duen krisia izan da. Orain arte, Erronkariko gazta rasa eta latxa ardien esnearekin egiten zuten gazta, baina ardi arraza horiek ez omen dute nahiko esne ekoizten, eta, beraz, assaf ardiak sartzea horregatik defendatu dute.\nLanez “gainezka” daudela salatu dute Larrialdietako Agentziako hainbat langilek »\n18th Jan | Beste albiste batzuk |\t203\nUrteko lehenengo hamar egunetan DYAk ez zuen anbulantzia zerbitzurik eskaini, Nafarroako Gobernuaren diru laguntza jasoko zuten ala ez jakin zain zeudelako. Nafarroako Larrialdietako Agentziak baieztatu zuen gertaera horrek ez zuela inolako eraginik izanen, baina agentziako langileek kontrakoa erakutsi dute.\nNafarroako Larrialdietako Agentziako hainbat langilek salatu dutenez, DYAko zortzi anbulantziek —zazpi ohikoak eta bat medikuduna— lan egin ez zuten hamar egunetan, %60 lan gehiago hartu zuten beren gain. Suhiltzaileen, Gurutze Gorriaren eta Baztan-Bidasoa enpresa pribatuaren anbulantziak aritu dira lanean. Horrez gain, langileek salatu dute denbora tarte horretan eriek “inoiz baino denbora gehiago” itxaron behar izan zutela anbulantzia heltzeko. Kasu batzuetan, ordubete ere egon ziren anbulantziaren zain, “gainezka” ibili baitzen zerbitzua.\nOhiko egoera batean, anbulantzia arrunt batek hamahiru-hamalau lekualdatze egiten ditu egunero, baina 2013ko lehenengo hamar egun horietan, 20 eta 23 lekualdatze inguru egin behar izan zituen anbulantzia bakoitzak. Herrietara ere joan behar izan zuten anbulantziek. Gares eta Agoizko adibidea esanguratsua da. Bi herri horietan DYAk boluntarioen baseak dituen arren, horiek ez zuten lanik egin; hortaz, Iruñeko anbulantziek lekualdatzeak egin zituzten larrialdi egoeretan. “Ezin ginen arriskatu lan egitera diru laguntza jasoko dugun ala ez jakin gabe”, azaldu dute DYAko langileek.\nDYAren egoera ekonomikoa ez da batere ona, eta aurten oraindik zailagoa izanen da. Anbulantzia zerbitzua eskaini gabe egon den hamar egunetan DYAk ez du berri onik izan. Nafarroako Larrialdietako Zerbitzuak 200.000 milioi euro emanen dizkio, iaz baino %17 gutxiago. Azkeneko bi urteetan, DYAk %50 diru sarrera gutxiago izan ditu. Joan den ostiraletik berriro lanean ari dira DYAko anbulantziak, baina bakarrik sorosleak libre daudenean. Zortzitik zazpi anbulantzia erabiltzen ari dira. Anbulantzia medikudunak aparkaturik jarraitzen du. Normalean, anbulantzia horrek astelehenetik ostiralera goizeko bederatzietatik gaueko hamarretara lan egiten du, eta asteburuetan arratsaldez.\nGainera, Nafarroako Larrialdietako Agentziako hainbat langilek jakinarazi dutenez, “larri” ibili diren hamar egunetan, ZIU Zainketa Intentsiboetako Unitatea erabili behar izan dute ezbeharretan. Normalean kasu larrienetan bakarrik erabiltzen dute ZIU, baina anbulantzia faltak erabiltzera behartu zituzten.\nGaur egun, DYAn Nafarroako Gobernuak ordaintzen dituen bost gidari, hiru administrazio langile eta formakuntza koordinatzaile bat aritzen dira lanean. Horrez gain, ezintasun fisiko eta psikologikoa dutenentzat enplegu zentroa dute, eta bertan soldatapeko bat eta bost koordinatzaile daude. Iaz, denera, DYAko anbulantziek 6.428 lekualdatze egin zituzten Nafarroan. Iruñerrian 5.700, Agoitzen 151, Erriberrin 126, Altsasun 85, Los Arcosen 66, Garesen 207 eta Azkoienen 93. Guztira, 700 bazkide ditu lurraldean. Errepideko istripuetan artapen zerbitzua eskaintzen du DYAk.\nDuela ia urtebete Nafarroako DYAko hiru kide auzipetu zituzten ustez fakturak faltsutzeagatik. 52.000 euroan erositako bi anbulantziaren fakturak faltsutzea egotzi zieten Nafarroako Gobernuak elkarteei eman ohi dien diru laguntza lortzeko asmoz, baina epaileak hiru kideak errugabetu zituen. Javier Cruz Nafarroako DYAko kudeatzailea, Alfredo Zelaia idazkaria eta Eneko Arteaga erakundeko presidentea izan ziren auzipetuak.\nGertaerak, hala ere, hautsak harrotu zituen DYAn, baita kanpoan ere. Javier Cruz kudeatzaileak Burlatako Udalean UPNko zinegotzi izateari utzi zion, eta Nafarroako DYAko hainbat kidek adierazpen bat kaleratu zuten, “izen ona” kolokan jarri zelako gertakarien harira. Gauzak horrela, Nafarroako DYA ez da oso egoera onean. Gainera, Nafarroako Gobernuak diru sailak gutxituz gero, “okerrera” egin dezake.\nLanda eremuko larrialdiak\nNafarroako Osasun Departamentuak landa eremuko larrialdi zerbitzuak lehen mailako osasun arretaren larrialdi zerbitzu bilakatzeko proposamena egin du. Gaur egun, larrialdi zerbitzuetan medikua eta erizaina osasun etxean egoten dira, dei bat baldin badago pertsona hori berehala artatzeko. Gobernuak egin nahi dituen moldaketak abian jarriz gero, medikuek ez dute zertan osasun etxean egon, baina beti lokalizatuta egonen dira. Aldaketaren harira, lanorduak “izugarri haziko” direla salatu dute langileen ordezkariek. Herri txikietan eskaintzen den larrialdi zerbitzua etetea ekarriko du horrek, eta “onartezina” dela diote. Azaldu dutenez, 57 lanpostu gutxiago izanen dira.\n%20. Kanpainatik Nafarroako hedabideentzat jartzen dena. »\n11th Jan | Beste albiste batzuk |\t0\nEskualde bakoitzean Zure ziztada behar dugu kanpainaren bidez eskuratzen den diruaren %20 ematen zaie Nafarroako euskarazko hedabideei. Hainbat eskualdetako hedabideek eskuratuko dute dirua horri esker: Guaixe astekariak (Sakana), Ttipi-Ttapa aldizkariak eta telebistak, Xorroxin irratiak (Baztan-Bortziriak eta Malerreka) eta Euskalerria irratiak (Iruñerria), hain zuzen ere. Kanpaina sustatzeko saioak egin dituzte beren eskualdeetan, onura, oro har, euskal prentsa osoarentzat dela aintzat hartuta.\nPSNk eta Bilduk diote ez dutela nahi Barañainen eremu urdina jartzerik »\n11th Jan | Beste albiste batzuk |\t168\nIruñeko Udalak autoak aparkatzeko eremu urdina —ordainpekoa— hedatuko du 2013an hiriko zenbait auzotara, tartean Donibane eta Etxabakoitzera. Egitasmo horrek Barañaingo aparkalekuetan eragina izango duelakoan, Barañaingo Udalak eremu urdina ezartzea erabaki du “muga efektua” saihesteko. Baina, PSN eta Bilduren arabera, “muga efektua aitzakia hutsa da; eremu urdina irabazi ekonomikoak lortzeko soilik ezarri nahi du alkateak”.\nAlberto Sancho PSNko zinegotziaren hitzetan, “herrian ordaindutako aparkalekuak jartzen badira, herritarren eta merkatarien egoera ekonomiko zaila gehiago zailduko du”. Ildo beretik mintzatu dira Bilduko zinegotziak ere. Salatu dute neurri horren atzean Barañaingo Udalean azken urteetan izan den kudeaketa txarra tapatu nahi izana dagoela. Gainera, bestelako irtenbideak badaudela eta azterketa zorrotz bat egiteko beharra dagoela irizten diote.\nSanchok jakinarazi duenez, PSNk “laster” proposamen tekniko bat aurkeztuko du Barañaingo udalbatzan. Horren bitartez, Barañainen zirkulazio zerga ordaintzen duten guztiek autoa eremu urdinean aparkatu ahal izateko txartela eskuratzeko aukera jasotzen da. Modu horretan, Barañaingo herritarren karga ekonomikoa “arindu” egingo litzatekeela uste du.\nMaiak Iruñeko Udala kudeatzen “porrot” egin duela ohartarazi du Bilduk »\n11th Jan | Beste albiste batzuk |\t206\nEnrique Maia Iruñeko alkate izendatu zutenetik urte eta erdi igaro da jadanik. Peio Martinez de Eulate, Eva Aranguren eta Patricia Perales Bilduko zinegotziek salatu dute UPNk eta Maiak ez dutela Iruñea gobernatzeko “gaitasunik”. Egoera horri aurre egiteko, aldaketa politiko eta sozialaren alde egin du alderdi abertzaleak. Hori gauzatzeko, lau puntu proposatu ditu: justizia soziala, parte hartzea, normalizazio politikoa eta indar metaketa.\nAzken hemezortzi hilabeteetan Iruñeko arazoak “areagotu” egin direla irizten dio Martinez de Eulatek. “Iruñeko Udala Nafarroako Gobernuaren eta Madrilgo gobernuaren sukurtsal hutsa bihurtu da, eta hiritarren beharrei ez die erantzuten”. Gainera, Iruñeak jasaten duen “krisi sistemikoa” UPNk bultzatutako eredu politiko eta ekonomikoaren ondorio dela azaldu du.\nLurraldeko administrazio publikoen jarrera “txarraren” kontrapuntua kalean dagoela jakinarazi du Martinez de Eulatek. “Hiritarrek UPNk baino heldutasun eta gaitasun handiagoa erakusten dute, eta etengabe bestelako hiri eredu bat eraikitzen saiatzen ari dira”, ohartarazi du. Izan ere, azken hilabeteetan hamaika mugimendu indartu dira Iruñean, tartean Gora Iruñea, Arantzadiko baratzeak defendatzeko taldea, etxe kaleratzeen inguruko mugimendua…\nTestuinguru horretan, aldaketa politiko eta sozialean Bilduk duen konpromisoa berretsi dute hiru zinegotziek. Aldaketa hori gauzatzeko, lau oinarri proposatu dituzte: justizia soziala eta ezkerreko aldaketa, parte hartzea, normalizazio politikoa eta indar metaketa. Oinarri horien bitartez aldaketa gauzatu daitekeela irizten diote.\nEdurne Egino Ezkerrako Iruñeko Udaleko zinegotziak krisitik irteteko konfiantza soziala eragingo duten hamahiru neurri proposatu ditu. Neurri horiek ikuspuntu soziala dutela ohartarazi du Eginok. “Proposamena hiriko aurrekontuetan inflexio puntua izatea nahi dugu, herritarrek sinets dezaten konfiantza eragingo duten politikak abian jar daitezkeela”, jakinarazi du Ezkerrako zinegotziak.\nDatozen asteetan Iruñeko Udaleko gainontzeko alderdiekin biltzekotan dira Ezkerrako ordezkariak, hamahiru puntuko neurrien berri emateko eta negoziatzeko. Inbertsioa 12 milioi eurokoa izango litzateke, eta ahalik eta azkarren aurrera ateratzea nahi dute Ezkerrakoek.\nBeste behin, Eginok argi utzi du Maia buru duen udal gobernuak egungo egoerari “bizkar” emanda proposatu zituela aurrekontuak. Arrazoi horrengatik ez zirela aurrera atera ohartarazi du Eginok. Hala, esan du UPN ez den beste gobernu alternatibo bat era daitekeela Iruñean. Alde horretatik, salatu du PSNk ez duela horren aldeko inolako mugimendurik egin. Inbertsio sozialen alde egiteko eskatu dio PSNri.\nEhun BERRIAlagun baino gehiago direla ospatuko dute gaur Iruñean »\n11th Jan | Beste albiste batzuk |\t236\nKrisiak oro irensten duela dirudien garaiotan, badira albiste baikorrak, zailtasunei aurre egiteko bide berriak. Horretan ari da BERRIAlagunak egiten diharduen kanpaina; Zure ziztada behar dugu leloa ardatz hartuta, sare bat trinkotu nahi du euskarazko hedabideen inguruan, jendearen sostengurik falta ez dakien, eta, hartara, lanean jarrai dezaten. Iruñean, jada ehun lagunek bat egin dute deiarekin, eta Iruñerri osoan, 160 baino gehiago dira. Hori ospatze aldera, jai bat egingo da gaur ilunabarrean; bertso merendu bat egingo dute Iruñeko Zaldiko Maldiko elkartean. Errimak bi bertsolariren esku izango dira: Julen Zelaieta eta Aimar Karrika ariko dira bertsotan.\nElkarlanaren emaitza izango da gaurko merendua; jan-edanak Zaldiko Maldiko elkartearen ekarpena izango dira, eta bertsolariak musu truk ariko dira. Ekitaldiak topaketa gozo bat izan nahi du: BERRIAlagunak erakartzeko kanpainaren alde orain arte egindako lan guztia eskertu nahi du, eta egitasmoa ezagutzera ematen segitu.\nLehendik ere, kanpainaren aldeko hainbat ekitaldi egin dira Nafarroan; iazko urriaren 11n, esaterako, bertso merendu bat egin zen Lakuntzan, eta azaroaren 10ean kontzertu bat eman zuen Ruper Ordorikak, Altsasuko Iortia kultur etxean. Nafarroako euskarazko hedabideek lagundu dute horiek antolatzen. Izan ere, hedabide horietako asko arras ataka gaiztoan daude; orain arte, urriak ziren laguntza publikoak, eta gutxitu egin zaizkie azken urteotan; batere diru laguntza publikorik ez dute egun Nafarroako instituzioen partetik. Egoera horrek hedabide askotan eragin dituen arazo larriez ohartuta, BERRIAlagunen kanpainaren bidez eskuratzen den diruaren zati bat —eskualde bakoitzean lortzen denaren bostetik bat, hain zuzen ere— hedabide horietarako jartzea erabaki da. Eta ahalegin horren fruitua agerikoa da: dagoeneko egin dira lehendabiziko ordainketak zenbait hedabidetan.\nHerriz herri egin da orain arte BERRIAlagunak erakartzeko kanpainaren zati handi bat. Euskal Herri osoan ekintza ugari egin dira, eta 4.200 lagunek erabaki dute kanpainarekin bat egitea. Egitasmo iraunkor bat denez, aurten ere horren aldeko lanean jarraituko da. Ekainaren 21ean, hamar urte beteko ditu BERRIA egunkariak, eta urtemuga hori ospatzeko antolatuko diren ekitaldien jira-biran egin nahi dira kanpaina ezagutarazten jarraitzeko saio handienak datozen hilabeteetan. Apirilaren erdialdean hasi eta ekainaren amaiera bitartean egingo dira ospakizun ekitaldiak, eta horiek izango dira ziztaden aldeko etorkizuneko urratsak harilkatzeko gakoak. Bide batez, ahalegina egiten jarraitu nahi da jadanik kanpainari atxikimendua erakutsi diotenen aldeko urratsekin jarraitzeko; haien proiektuarekiko atxikimendua indartu nahi da, eta ateak zabaldu nahi zaizkie, parte hartze iraunkor bat izateko.


2021-03-05 - Urola Kostako Hitza : Urola Kostako Hitza\nGUKA magazinaren estreinaldia, ikusgai\nEskualdeko eduki interesgarrienak biltzea helburu duen saio berria dakar Urolako Komunikazio Taldeak. Mireia Galarza kazetariaren eskutik, lehen atal honetan Getarian gauzatuko da GUKA magazina, eta Eñaut Elorrieta musikaria izango da gonbidatu nagusia.\nKontrolatu eta itzali dute Azpeitiko udal brigadaren lokalean piztu den sua\n19:30 aldera kea irteten hasi da lokaletik eta berehala bertaratu dira udaltzainak eta suhiltzaileak. Gipuzkoako hiru parketako suhiltzaileak joan dira Urola kalera, eta ordubeteren bueltan itzali dute sua. Ke handia sortu da, kaleak garbitzeko makina batek su hartu ostean.\nAsteartetik aurrera herritarrak nahi bezala mugi ahal izango dira Arabako, Bizkaiko eta Gipuzkoako mugen barruan\nGainontzeko neurri murriztaileek indarrean jarraituko dute, hau da, eutsi egingo zaio 22:00etatik 06:00etara arteko etxeratze aginduari, gehienez lau laguneko taldeetan biltzeko mugari, tabernak 20:00etarako itxi beharko dituzte ateak eta merkataritza eta kultura jarduerak 21:00etarako bukatu beharko dute. Eusko Jaurlaritzak astelehenean argitaratuko du dekretu berria, eta hark jasotzen dituen neurriak asteartean sartuko dira indarrean. Gutxienez beste hogei bat egunean neurri horiek egongo dira indarrean.\nAzkoitiko ikastetxeek berdintasunaren inguruan egindako muralak zintzilikatu dituzte udaletxean\nGaur, ostirala, Kontzejupean bildu dira herriko eskoletako eta udaleko ordezkariak, eta Martxoaren 8ko aldarriarekin bat eginez, muralak zintzilikatu dituzte udaletxeko balkoiaren azpian.\n"Zuhur jokatzeari eman diogu lehentasuna, eta horregatik atzeratu dugu kanpinaren irekiera"\nAmue kalean jazo da ezbeharra 15:15 aldean. Kamioi bat deskargatzen ari zirela, metalezko hodiak jausi dira ibilgailutik, eta azpian harrapatu dute langilea. Hildako langileak 52 urte zituen eta Oiartzungo Bidean Garraioak enpresako langilea zen. Gertatutakoa salatzeko, elkarretaratzeak deitu dituzte biharko eta etzirako, eta horiekin bat egin du LAB sindikatuak.\nBanaketa furgoneta bat erori da hondarretara Zarauzko malekoian\nUdaltzaingoak baieztatu duenez, gaur 08:30ak aldera gertatu da istripua. Antza, esku-frenoa jartzea ahaztu zaio gidariari, eta ibilgailuaren aurrealdea hondarretan gelditu da. Inor ez da zauritu.


Izaguirre Bakailaoa | Sukalderria\nMª Ángeles eta bere ahizpak Mexikon jaio ziren.\nBere aita, Aniceto, Mundakatik bere anai-arrebekin iritsi zen. Bere ama Monterrey-koa zen, pianoa eder jotzen zuen neska bat zen, eta leihotik pasatu eta hura entzutean, Anizeto maitemindu egin zen.\nAnizeto bere lurraz harro zegoen, eta herrimin handia zuenez bere emazteari euskal errezetak erakusten zizkion, bakailaoaren errezeta esaterako. Bakailao tomate saltsarekin oraindik eta zaporetsuagoa egiteko, olibak gehitzen zizkioten.\nMª Angelesi eta bere anaiei asko gustatzen zitzaien Gabonetako jaten zuten plater hau.\nIzagirrek Gipuzkoan, Bizkaian eta Araban finkatu ziren. Abizenaren benetako esanahia hitzen konbinazioa dela uste da. "Iz" mendia bezala itzultzen da, "Agirre" Jainkoaren amorrua da. Horrela, Izagirrek Jainkoaren amorruaren mendi bati egiten dio erreferentzi; hori oso ohikoa zen Gipuzkoako eskualde lainotsuetan, haize indartsuak baitzituzten. Horregatik, esanahi toponimikoa duen abizena da.\nabenduak 2etik urtarrilak 31ra\nAtal honetan, Topa Sukalderia taldeak Mª Ángeles Izaguirreren bakailaoa errezeta interpretatuko du. Berak eta bere anaiek oso gustura Gabonetan jaten zuten plater bat, zeina Mª Angelesen hitzetan "saltsa hori ezin hobea da eta, aldi berean, bakailaoa ere ezin hobea da saltsa horrekin".\n1 kg bakailao gazitua\n100 gr irin\n300 gr piper gorri\n200 gr oliba\n500 ml oliba olio\nBakailaoa gatzgabetzeko, ur hotzetan sartu eta 6 orduro ura aldatzen joan, 4 aldiz aldatu arte.\nBakailaoa zatitu, irinetik pasa eta olio askorekin frijitu zartaginean.\nTomateak galdarraztatu eta zuritu.\nOliba-oliodun zartaginean baratxurik frijitu, gorritu arte. Tipula txikitua gehitu gorritzen joan dadin eta geroago, tomatea gehitu. Utzi ordu erdiz kozinatzen eta jarraian, saltsa birrindu txino bat erabiliz.\nGehitu bakailaoa, olibak, piper erreak eta patata egosia.\nTopa Sukalderian bakailao konfitatua prestatzen dugu olibak, txorizo piperrak, piparrak eta kaparrondoak dituen tomate saltsa batekin.


Luthierren betiko galdera - Elhuyar Aldizkaria\nHasiera » Erreportajeak » Luthierren betiko galdera\nLuthierren betiko galdera\nEz da erraza luthierren betiko galderari erantzutea: nola egiten da biolin on bat? Duela hirurehun urte, luthier batzuk ospetsu egin ziren, ustez erantzuna bazekitelako; eta hala izango zen, gaur egungoek, teknologia aurreratuena izanda ere, duela hirurehun urtekoak imitatu nahian egiten baitute lan.\n2006/01/01 | Roa Zubia, Guillermo | Elhuyar Zientziaren Komunikazioa\nMerkatuan dauden biolin merkeenak makinek egiten dituzte, baina soinuaren kalitatea zaindu nahi duen joleak eskuz egindako instrumentu bat erosi behar du. Luthier baten lana behar du, benetako artisau batena. Eta artisau horrek hilabeteak emango ditu tailer baten barruan egur-pilo bat musika-tresna liluragarri bihurtzen. Eskuz landuko du egurra, arotz baten modura, piezak banan-banan eginez, ahal duen ondoen. Eta, prozesu osoan, luthierraren betiko galderaren erantzunaren bila.\nZertan datza biolin edo biola baten kalitatea? Seguru asko, faktore askotan. Ez da forma, ezta erabilitako materialak edo diseinua ere, baizik eta horren guztiaren konbinazioa. Biolin on bat egiteko, xehetasun txikiena ere zaindu egin behar da, eta, hala eginda ere, zaila da asmatzen.\nDudarik gabe, duela hirurehun urte Italiako Cremona hirian bizi ziren hainbat luthierrek asmatu zuten. Beharbada ez zituzten instrumentu perfektuak egin, baina gaur eredu diren biolinak egin zituzten. Luthierrik ospetsuena Antonio Stradivari izan zen, baina ez zen bakarra izan; izan ere, Stradivarik Amati familiak gordetako tradizioari jarraitu zion, Nicola Amati maisuak irakatsi baitzion biolinak egiten. Garai berean, Guarneri del Gesù izeneko luthierrak ere biolin apartak egin zituen. Stradivariren biolinek soinu ederra dute; Guarnerik egindakoek soinu bizia. Gaur egun, bien lanetan --bai eta Cremonako eskolako gainerako luthierren lanetan ere-- bilatzen diote erantzuna luthierren betiko galderari.\nBilboko Arriaga kontserbatorioko luthier-eskolan, beste hainbat tailerretan bezala, biolin zahar haiek hartzen dituzte eredutzat biolin berriak egiteko. Jatorrizko instrumentuaren planoetatik ez bada, argazkietatik abiatzen dira.\nZintzilik dagoen biola baten zubiak (ezkerrean) zein bibrazio transmititzen dituen jakiteko, maiztasunen analisia egiten zaio piezari (eskuinean).\nZoritxarrez, ordea, plano batek edo argazki batek ezin du azaldu maisu haiek nola egiten zuten lan. Materialak, diseinuak eta instrumentuaren jokaera fisikoa analizatu ditzake gaurko teknologiak, baina horrek ez du guztiz argitzen soinuaren sekretua. Hala ere, piezak banan-banan aztertzeko aukera ematen du.\nBiolinaren soinua hariak igurtzita eragiten da. Horregatik, pentsa liteke harien kalitatea dela garrantzitsuena soinu ona egiteko. Dena dela, biolin bat entzutean, ez dugu entzuten harien bibrazioa; soinu ozenena egiten duten hariek ere oso soinu txikia dute bibratzean. Anplifikatu egin behar da.\nAnplifikazioa erresonantzia-kutxa baten bitartez egiten da, biolinaren gorputzaren bitartez, alegia. Horretarako, harien bibrazioa transmititu egin behar da. Transmisioaren bidea laburra da, baina ondo zaindu beharrekoa, soinu ona lortu ahal izateko. Harien bibrazioa zubiak jasotzen du, eta zubiarena, biolinaren gaineko tapak; azkenik, tapa horrekin batera, kutxa osoak eta barruko aireak bibratzen dute. Horregatik, kutxaren erresonantziak eragindako soinua entzuten dugu guk, nahiz eta soinu horretan elementu guztiek hartzen duten parte.\nZerrautsa edo txikitutako kortxoa tapa harmonikoan sakabanatuz gero (goian), piezaren bibrazio-moduak ikusgai egin daitezke. Horretarako, tapari bibrarazten zaio, eta hautsa bibrazio-nodoetan biltzen da (behean).\nBiolinak soinu ona izateko, osagai guztiek egoki bibratu behar dute. Arazoa da pieza bakoitzak berezko moduak dituela bibratzeko; hain zuzen, modu horiek behar bezala manipulatzea da artisauaren lana. Ez da egurra lantzea bakarrik, modu eta maiztasun jakin batzuetan bibratu behar du piezak.\nMendeetako lanak irakatsi die luthierrei nola jardun. Zubiak, adibidez, zurruna izan behar du, malgua izango balitz bibrazioari indarra 'jango' liokeelako. Zurruna bai, baina ez gutiz zurruna, 3.000 hertzeko maiztasunean bibratu behar baitu.\nLuthierrek badakite zubiak 3.000 hertzeko maiztasuna ondo transmititzen badu biolinaren kutxak ondo jasoko dituela bibrazioak; ona bada, ondo anplifikatuko ditu (gure entzumenak sentikortasun handia baitu maiztasun horiekiko). Beraz, luthierrak egurra lantzen du, zubiaren forma berezia lortu arte, eta piezaren bibratze-maiztasunak neurtzen ditu. Neurketa horien emaitzei esker jakiten du berriz ere landu behar ote duen pieza eta nola landu behar duen.\nGauza bera gertatzen da biolinaren gaineko taparekin. Gaineko tapak garrantzi handia du; hain zuzen, horregatik deitzen zaio tapa harmonikoa. Ez biolinean bakarrik, hari-instrumentu guztietan da garratzitsua. Gitarretan, adibidez, mito bat zabaldu da tapa harmonikoari buruz; egile batzuek esaten dute tapa harmonikoa oso egur onarekin eginez gero berdin duela gitarraren beste pieza guztiak kartoizkoak izanda ere, soinua ezin hobea izango dela.\nUnai Igartua Bilboko luthierren eskolako fisikariak zalantzan jartzen du hori egia denik. "Nolanahi ere, biolinean badakigu hori ez dela egia. Gitarran bi tapen arteko distantzia handia da, baina biolin batean oso gertu daude bata bestetik, soinu zutabeak edo arimak biak ukitzen ditu. Instrumentuaren gorputz osoak egiten du lan". Beraz, aldi berean bibratzen dute gorputzaren pieza guztiek, eta horrek esan nahi du pieza guztiek eragiten dutela.\nArriaga kontserbatorioko luthier-eskolako laborategi akustikoan biolinaren piezek soinuan duten eragina aztertzen dute.\nTapa oso pieza konplexua da. Ertzak zortzi-itxura berezia izateaz gain, pieza kurbatua da, eta ez du lodiera bera puntu guztietan. Erdialdean lodiagoa da eta ertzetan meheagoa; aldea 2-5 milimetrokoa izan daiteke. Eta ez da laua, baizik eta kanporantz okertua. Gainera, piezak modu jakin batean bibratu behar badu. Ulertzekoa da zergatik den hain zaila hura egitea.\nBibratzeko unean, anplitude maximoa tapa harmonikoaren puntu batzuetan gertatzen da; anplitude maximokoak dira gehien bibratzen duten puntuak, eta nodoak, nolabait, geldirik geratzen direnak. Eta ulertu behar da tapa harmonikoak eta beheko tapak modu bat baino gehiago dituztela bibratzeko. Azkenean, bibrazio-modu horiek aldeetako paretekoekin batera eragingo dituzte kutxa osoaren bibrazio-moduak, eta horrela sortuko dute instrumentuaren tinbrea. Berezko bibrazio-moduak dira horiek, eta luthierrentzat oso erabilgarriak dira, azkenean bibrazio-modu horiek adierazten baitute egurra ondo landuta dagoen ala ez.\nBibrazio-modu horiek guztiak ez dira berdinak. Luthierrek badakite zein diren garrantzitsuenak, hau da, zein modutan izango duten tapek bibratzeko erraztasuna. "Lehenengo, bigarren eta bosgarren modua izan daitezke biolinetan garrantzi handiena duten bibrazio-moduak" dio Igartuak. Eta hori aztertzeko teknikak badaude. Antzinako eta gaur egungo luthierrek eskuekin aztertzen dute taparen gogortasuna; baina beste metodo bat ere badago hori bera ikusteko: tapari bibraraztea da, gainean hautsa duela.\nUnai Igartua, Bilboko luthierren eskolako fisikaria, biola baten tapa harmonikoa aztertzen.\nTxikitutako kortxoa izan daiteke, edo zerrautsa; edonola ere, taparen gainean hauts hori barreiatuta dagoela, bidaltzen zaion maiztasuna erresonantzia batekin bat datorrenean, hautsa saltoka hasten da eta tapak bibratzen ez duen tokira joaten da.\nEsperimentu horren emaitza hautsak taparen gainean osatzen duen marrazki bat da; marrazki bat bibratzeko modu bakoitzarentzat. Marrazki hori aztertuta, luthierrak badaki tapa beharrezko tokietan ari den bibratzen, eta, ondorioz, nondik jarraitu behar duen egurra kentzen, tapari forma perfektua emateko.\nAzterketa hori bi tapetan egin daiteke, harmonikoan eta atzekoan, bi horiek aldeetako paretekin erresonatzia-kutxa osatzen baitute, hariekin eta zubiekin batera. Baina instrumentuak pieza gehiago ditu, eta instrumentu hain txikia izanda, guztiek izan dezakete eragina soinuan.\nGiderra da orain arte aipatu ez ditugun piezetatik handiena, eta, ustez, eragin handiena duena. Beste edozein piezak bezala, berezko moduak ditu bibratzeko, baina luthierrentzat hori ez da arazoa. Horren arrazoia da giderraren bibrazio nagusiak oso maiztasun baxuetan gertatzen direla, eta, horrez gain, ez duela soinua irradiatzeko ahalmen handirik.\nFisikariak ez daude erabat ziur horretaz. "Nik ez dakit batere eraginik ez duen. Ustez hala da, baina pixka bat bada ere, beti eragingo du zerbait. Hala ere, normalean ez dago beharrik horretaz arduratzeko. Hori ere aztertuta dago, eta luthier batzuek diote giderraren eta batidorearen erresonantzia-maiztasunak kutxaren aire-erresonantziaren parekoa izan behar duela" dio Igartuak.\nBiolinetan ez dago beharrik horretaz arduratzeko, baina zer gertatzen da familia bereko instrumentu handiagoetan? Biolan eta, batez ere, txeloan eta kontrabaxuan? Nota baxuagoak ematen dituztenez, litekeena da giderraren eragina sumatzea instrumentu horien soinuetan. Unai Igartuak ezetz dio. "Instrumentuaren tamaina handitzean, giderrarena ere handitu egiten da proportzioan, eta bibrazio-modu nagusiak are baxuagoak dira, adibidez, txeloan eta kontrabaxuan. Ez dira inoiz sartzen instrumentuaren noten tartean, eta, beraz, ez dute arazorik sortzen".\nArgi dago biolina oso ondo diseinatuta dagoela. Jakina, gaur egun instrumentu tradizional guztiak daude ondo diseinatuta, baina biolina berezia da. Luthierrek diote dagoen instrumenturik landuena dela, aztertuena. Gitarra, pianoa edo flauta baino gehiago. Adibidez, gaur egun erabiltzen den flauta estandarra Theobald Boehm bavariarrak diseinatu zuen XIX. mendean, biolin estandarra baino berrehun bat urte geroago.\nBilboko luthier-eskolako tailerrean ikusgai dauden instrumentuak.\nAro barrokoan, biolinaren diseinuak aldaketa batzuk jasan zituen. Soinu ozenagoa lortzeko asmoarekin, hariak tentsio gehiagorekin egiten hasi ziren, eta horrek giderraren eta tapa harmonikoaren diseinu egokiagoa eskatu zuen.\nCremonako eskolako adituek bazuten biolin onak egiteko formula bat. Baina, zein da? Tapa harmonikoa egiteko, esate baterako, Stradivari eta haren maisu Nicola Amatioso trebeak ziren egurra lantzen; baina nola zekiten nondik kendu egurra eta non utzi? Eskarmentuak emango zien gutxi gorabeherako ideia bat, baina, lana fintzeko, metodo bat beharko zuten instrumentu bakoitzaren ahulguneak aurkitu eta zuzentzeko.\nGarai hartan, bibrazioaren moduak aztertzeko, hatz batez tapa jo eta gai ziren ¡gartzeko nola jarraitu behar zuten egurra lantzen; edo eskuekin tapa mugituz gogortasuna sentitzeko gai ziren. Artisau haiek eskura zutena erabiltzen zuten. Gaur egun, berriz, laborategi akustikoak erabiltzen ditugu, eta, hala ere, haiek emaitza hobea lortzen zuten gaur egungo luthier gehienek baino.\nArtisauaren sena zen? Erabiltzen zituzten materialak? Baliteke bata zein bestea izatea, edo beste zerbait. Azterketa teknologikoek ez dute erantzun fidagarririk eman. Seguru asko, erantzunik gabe geratuko da luthierren galdera betiko.\nBiolinaren familiako instrumentu tradizionalak biolina bera, biola, txeloa eta kontrabaxua dira, txikienetik handienera. Biola biolinaren oso antzekoa da, baina beste biak askoz handiagoak dira; izan ere, lurrean jarri behar dira jotzeko. Luthierrarentzat, tamaina-aldaketak ez du proportzioetan bakarrik eragiten. Esate baterako, txelo bat ez da proportzioan handitutako biolin bat. Ezingo litzateke jo horrela egindako instrumentu bat. Beraz, teknikak egokitu egin behar ditu luthierrak txeloa edo kontrabaxua egiteko.\nNola egiten da biolina?\nJavier Gurayaren ikasle gehienek, Bilboko luthier-eskolan, bi instrumentu egiten dituzte hiru urtean. Urrats asko dira, eta denak ondo zaindu beharrekoak, baina hemen sei urratsetara laburbildu dugu lan guztia.\nLehendabizi, plano zehatzak lortu behar dira, egingo den modeloaren arabera.\nBigarren urratsa patroi-gisa jokatuko duen egurrezko pieza egitea da, kutxa harmonikoaren barruko zuloaren formarekin.\nHirugarren urratsean, biolinaren gorputzaren paretak itsasten zaizkio patroi horri. Beste hainbat pieza bezala, pareta horiek astigarrez eginda daude, oso egur ona baita bibrazioa transmititzeko. Normalean, pareta sei zatik osatzen dute; zati bakoitza behar bezala okertzeko, arotzen teknikak erabiltzen dira, hots, beroa eta hezetasuna aplikatzen dira.\nLaugarren urratsa tapak egitea da, harmonikoa eta azpikoa. Tapa bakoitza bi piezakoa egiten da normalean, simetrikoa izan dadin. Tapa harmonikoa izei-egurrez egiten dute. Azpikoa, aldiz, astigar-egurrez. Tapa harmonikoak, gainera, f-itxurako zuloak eta hainbat piezatxo ditu barrutik itsatsita; pieza horiek sonoritatean eta kutxa harmonikoaren erresistentzian laguntzen dute. Bi tapak eginda daudenean, patroia kendu, eta paretako piezei itsasten zaizkie.\nBosgarren urratsa gainerako piezak egitea da: giderra, zubia, kordala (harien euskarria) eta giltzak. Zubiak ez du itsasgarririk behar, harien presioak eusten dio.\nBukatzeko, biolina bernizatu egin behar da.\nBiolinaren giderraren muturrak artisauaren sinadura gordetzen du: bukaerako kiribila antzekoa izaten da beti, baina ez berdina. Maisu bakoitzak kiribil-forma jakin bat erabiltzen du; maisuaren sinadura da.\nEstetika eta kontserbadoreak\nBiolin guztiek forma bera dute; beharbada, neurriak ez dituzte berdin-berdinak, baina forma orokorra guztietan da berdina. Zergatik? Estetika-kontua ere bada, baina ez da estetika bakarrik. Urteetako lanaren ondorioz dira diren bezalakoak, eta forma horrekin ikasi dutelako luthierrek soinu oneko biolinak egiten. Baina beste hainbat formatakoak izan litezke.\nBeste forma batzuk probatu izan dituzte; adibidez, biolin trapezoidal bat egin zuen Felix Savart ingeniari frantsesak 1819an. Biolina ez zen txarra (ezta on-ona ere), baina ausartegia zen. Europan, behintzat, ez dago ohiturarik forma berriak onartzeko musikaren munduan. Oso joera kontserbadorea dago.


Natalia Vodianova - Wikipedia, entziklopedia askea.\nNizhni Novgorod, 1982ko otsailaren 28a (38 urte)\nSobietar Errepublika Sozialisten Batasuna (1982 - 1991)\nJustin Trevor Berkeley Portman (en) (2002ko irailaren 15a -\nLucas Alexander Berkeley Portman (en)\nNeva Portman (en)\nViktor Portman (en)\nmodeloa, aktorea eta zinema aktorea\nNatalia Mikhailovna Vodianova (errusieraz: Наталья Михайловна Водянова; nɐˈtalʲjə mʲɪˈxajləvnə vədʲɪˈnovə ahoskatua; Nizhni Novgorod, Errusia, 1982ko otsailaren 28a) modelo errusiar ospetsua da, Erresuma Batuan bizi dena.\nNatalia Vodianovak hiru seme-alaba ditu, hirurak Justin Portman aristokrata britainiarrarekin. 2001ean Lucas Alexander semea jaio zen. 2002ko irailaren 1ean Justin Portmanekin ezkondu zen San Petersburgoko San Vladimir katedralean. Ondoren, 2006ko martxoaren 24an Neva izeneko alaba eta 2007ko irailaren 13an Viktor semea jaio ziren.\nProbka - (2009)\nCQ - Brigit (2001)\n"Clash of the Titans" – Medusa, Gorgona\n↑ Alfabeto zirilikoaren euskararako transkripzioa.\nWikimedia Commonsen badira fitxategi gehiago, gai hau dutenak: Natalia Vodianova\n(Ingelesez) Natalia Vodianovaren fitxa (IMDb)\nOrriaren azken aldaketa: 18 urria 2019, 02:08.


Urtarrilak 31 Zodiac - Astrology Zodiac Signs - Akuarioa\nUrtarrilaren 31 Zodiac\n01/31 urtebetetzea - Zodiac informazioa x\nUrtarrila urteko lehen hilabetea denez, energia maskulino indartsuak zuzentzen du eta barruan daramagun lidergoaz eta aitaren irudiaz hitz egiten du. Urtarrilaren 31n jaiotakoentzat, bidea amaitzen da eta sinesmenak baliozkoak izan behar duten lekua da, egia aurkitu behar da eta maitasun jainkotiarra pauso guztietan sentitzen da. Hilabete honek jada bere ikasgaiak izan ditu eta azkenekoak adimen eta adierazpen modu altuagoak ditu hizpide.\nJUPITER - EGUZKIA - (Pluton) - EGUZKIA\nAurrera bultzatzen duen indarra, planeta ilara honetako lehen begiradak ikasitako ego ikasgaien inguruan hitz egingo luke. Eguzkia Aquariusen zeinu osoan kalterako den arren, egia ikasi eta zirkunstantzien gainetik garatzeko promesa dakarren egun horietako bat da. Eguzki eta Jupiterren konbinazio honek zabalera bereziaz, izaera sutsu eta proaktiboaz eta pertsona batek bere barneko boterea denboran bideratzeko duen gaitasunaz hitz egiten du. Kurbaren atzean zer ezkutatzen den jakingo dute eta izugarrizko sormena izango dute helburua bete eta senidetasuna eta paketea aurkitu bezain laster, familia bezala sentitzen diren pertsonengan odolaren bidez lotuta egon ez arren.\nUr jauzi baten eta aurreko bi urteetako urtarrilaren 31n jaiotako Aquarius ordezkarien Sabian sinboloa:\nOrdu isilean zehar, gizon batek bere bizitza aldatu dezakeen inspirazio berria jasotzen du\nUr jauzi baten ondoren datorren urtarrilaren 31n jaio zen Aquarius ordezkariaren Sabian sinboloa:\nEskailera zabaleko euskarri batean mota desberdinetako jendea, gorantz graduatua\nIkur horiek, jakina, gora egiteaz eta aldaketa egiteaz hitz egiten dute. Lehenengoak isiltasunaren indarra eta eskaileraren urrats bat besterik ez ditu irudikatuko bigarren ikurrean. Konbinatuta, munduan adierazpenaren bila datozen goranzko mugimendu batzuez hitz egiten dute, fedearen bila eta kausa altuagotik. Gizabanako hauek beti sinetsiko dute gauzak arrazoiren batengatik gertatzen direla, nahiz eta inoiz ez duten zer den guztiz ulertu. Haien barne sentimendua gorantz tiratzen ari da, dagokien lekutik.\nvirgo gizonarentzako partidarik onena\nEgoera edo norbere burua aitortzeko moduen bila dabiltzanean, 31an jaiotakoek maiz izaten dituzte arazoak beren barruko bihotzaren egia erakusteko. Hirugarren chakra oinarri sendoa eraikitzen duten heinean, nortasuna sendoa eta konfiantza handituz doazela, komunikazioa oinarrizko tresna bihurtzen da altuera ikaragarrietara iristeko. Hizlarien, abeslarien eta idazleen zita da, ikuspegi argia eta partekatzeko asko dituztenak. Gehiegi edo gutxi hitz egin dezakete, eta bizitza igaroko dute oreka bilatzeko eta beren ezagutza gainerako gizaterian txertatzeko moduetan. Haien ideiak beste batzuek entzun eta besarkatu behar dituztela diote, entretenitzeko edo irakasteko balio du, guztion arreta eta arreta sendo mantenduz.\nBadira zer bilatzen ari diren urtarrilaren 31ko pertsonak, baina batez ere motibazioa garaiz ezagutu behar dute. Ez zaie erraza izaten maitasunaren atzetik ibiltzea, besterik gabe, haien nortasuna munduaren ikuspegi arrazionalean askoz ere gehiago oinarritzen delako. Zorionez, aukera asko izango dituzte sentitzeko, bizitza nolabaiteko erraztasunez bizitzeko eta inguruko jendearekin denbora eta harremanetara joateko. Haien izaera dute sozializatzea, jarduera eta abentura berrien atzetik ibiltzea, eta haien bizitza emozionala eguneroko mugimendu eta topaketetan bigarren mailako efektu gisa etorriko da.\nEpelak eta bizitza idealera bideratuta, ahal duten guztia egingo dute mundu errealean maitasunari buruzko ikuspegia gauzatzeko. Hala ere, hoztasun bat dago haien jarreran, hainbeste gauzek beren nortasun kontzientea eta arrazionala erakusten dute eta bihotzetik urruntzea posible da beti. Hitz egiteko eta aske sentitzeko norbait behar dute, eta ez dira sekula konformatuko beren bizitzatik askatasun mota kentzen duen harremanarekin.\nEspazioaren ikuspegia eta ulermena izanik, barruko dekorazioaren edo baratzezaintzaren bidez garatu daitezke, baita arkitektura eta marrazketa eta kalkuluak barne hartzen dituzten era guztietako lanak ere. Ikuspegia duten idazle eta hizlariak, askotan irakasle bihurtzen dira, beren ikastaroak antolatzen dituzte eta beren ezagutza arloan oinarrizko ezagutzak ematen dituzten epe laburreko irakaskuntzetan bikaintasuna nabarmentzen dute.\nUrtarrilaren 31n jaiotakoek kristala bilatzen dutenean, limoi kuartzoarekin hasi beharko lukete. Aquarius-en eguzki-plexuarekin eta Eguzki ahularekin bat egiten duen kristal horia da, energia hazteko behar den sendatze-energia fina eta laguntza eskaintzen baitio. Harri hau zorte oneko harria da, eta pertsona bati azkar pentsatzen, erabakiak azkar hartzen edo azterketa batean edo auto-ziurtasuna behar duen edozein egoeratan ondo egiten laguntzeko. Dietan edo nikotina erretiratzerakoan irrikak arintzen dituen harria ere bada.\nUrtarrilaren 31ko urtebetetze oparia\nUrtarrilaren 31n jaiotakoentzako opariak interesgarria eta interesgarria izan behar du, jakin-mina piztu eta arreta jarriz. Puzzlea edo plano modeloa oso aukera ona izango litzateke, baita beraien filosofia pertsonalari eta haiekin partekatzen duzun edozein interes-eremuri buruzko liburu bat ere. Mugitzen jarraitu behar dute eta korrika egiteko oinetakoak, bizikleta bat edo auto bat ere aukera ona izango litzateke, noski zure aurrekontuaren arabera, eta duzun hurbiltasun mailarekin sinkronizatuta. Eman zerbait mugitzen jarrai dezaten, zentzu materialean, emozionalean edo mentalean.\nUrtarrilaren 31rako ezaugarri positiboak Born\nPositiboak, baikorrak eta adimendunak, gizabanako hauek beste pertsona batzuekin dute bidea, eta hitz egokia dute une bakoitzerako. Hitz egiteko erraza eta beren ezagutzak modu desinteresatuan partekatuz, ulertzen dute ikasteko planeta honetan guztiok garela.\nUrtarrilaren 31rako ezaugarri negatiboak Born\nHarrokeriaz eta idealetan galduta, azaleko emozioetan itsatsita egon daitezke denbora luzez, atsekabea sorrarazten dutela ikusi ezinik.\nUrtarrilaren 31n urtebetetze ospetsuak\n1797an Franz Schubert jaio zen, J. S. Bach edo Beethovenena baino ikuspegi dramatiko gutxiagoko pianista eta konpositore austriarra. Garai hartako konpositore batentzat oso positiboa izan zen, bizitza sozial aberatsa izan zuen eta bere lagunek Schwamm deitzen zioten - perretxiko austriarra (1,52 m-ko altuera zuen).\n1915 - Gary Moore jaio zen, komiko estatubatuarra, animatzailea eta telesailean egindako lanagatik ezaguna den joko ikuskizunen aurkezlea. Erretiroa hartu zuenean ere bazuen zer esan eta bertako egunkari bateko ohiko zutabegile bihurtu zen.\n1981 - Justin Timberlake jaio zen, abeslari, dantzari eta aktore estatubatuarra. Bere karrera NSYNC taldearen talde gisa hasi zuen eta bakarkako ibilbidea musika eta zinemaren munduan sustrai sendoak eman zizkion maiz lankidetzak eta kontaktuek aberasten dute.\nUrtarrilaren 31ko gertakari historiko garrantzitsuak\n1747 - London Lock Hospiral-en, venereetako gaixotasunen lehen klinika ireki zen.\n1929 - Leon Trotsky (azaroaren 7an jaioa) Sobietar Batasunak erbesteratu zuen.\n1930 - Scotch Tape 3M-k merkaturatu zuen lehen aldiz.\n1949 - Chicagoko NBC kateak telebistako eguneko lehen telenobela telebistatu zuen, Hauek dira nire seme-alabak.\n1958 - Van Allen erradiazio gerrikoa arrakasta handia izan zuen lehen satelite amerikarrak antzeman zuen.\n2010 - Avatar 2.000 mila milioi dolar baino gehiago irabazi zituen lehen filma bihurtu zen.\nHelenistikoa Minbizia Kilo Irakurtzen Dut Aries\nnolakoa da sagitarioa\ngemini eta libra maitasuna bateragarritasuna


Gazteentzako jarduerak « VGaztea bloga\nBisitatu “Kaukasia” argazki erakusketa\nKategoriak: Gazteentzako jarduerak, Producto de jóvenes — Etiketak: aisialdia, argazkia, gazteak, OMIJ, sormena — 22 iraila 2021 14:50\nGazte Informaziorako Udal Bulegoak “Kaukasia” argazki erakusketa ikusgai du azaroaren 15era arte. Astelehenetik ostiralera, 10: 00etatik 14: 00etara, eta astearte eta ostegunetan, arratsaldez ere, 17:00etatik 19:00etara ikusi ahalko da Espainia plazako bulegoan.\nMiguel Zulaica Parra abenturazale gaztea, motxila bizkarrean eta kamera eskuan, udaro edo oporraldi txiki bakoitzean abiatzen da mundua ezagutzera, esperientzia berriak bizitzera eta motxila bizipen berriez beteta itzultzera. Argazkilari afizionatua da, eta bere web galeria propioa du. Bertan, azken urteetan egindako argazki-lana erakutsi eta partekatzen du.\n“Kaukasia”rekin, egileak Armenian eta Georgian zehar egin zuen ibilbidea erakusten digu, baita bere bidaian zehar aurkitu zuena ere, une oro bere beste anaia bidaiariarekin batera. Armeniar monasterioak esploratzea eta Georgiako iparraldeko Kaukaso mendietako urruneko herrietaraino barneratzea abentura honen esperientzia batzuk baino ez ziren izan.\nInformazio gehiago: https://v-g.eus/KaukasiaErakusketa\nEgilearen argazki gehiago dituen web galeria: https://www.flickr.com/photos/mzulaica\nKategoriak: Gazteentzako jarduerak, Producto de jóvenes — Etiketak: creatividad, jóvenes, música — 21 iraila 2021 12:50\nGazte Zerbitzuaren Haziak 2021 lehiaketan aukeratu zen “Artistentzako pistak” proiektua asteburu honetan egin da, aurreikusitako helburuak betez: Musikan interesa duten gazteei, oraindik hasi ez badira edo ibilbide laburra badute, abesti bat sortzeko jarraitu beharreko urratsak erakustea, beren nortasuna doako tresnekin eta oinarrizko musika teoriarekin eraikitzea.\nBertaratutakoak (12 pertsona) oso pozik agertu dira tailerren edukiarekin.\nZorionak ideia horren sustatzaile diren Adriana Fariñas eta Rafael Hernándezi.\nParkour eta eskalada hiriko auzoetan ( Gauekoka)\nKategoriak: Gazteentzako jarduerak — Etiketak: gauekoak — 10:14\nParkour eta eskaladaren oinarrizko teknikak banan-banan azalduko dira eta praktikan jartzeko aukera izango dute parte hartzaileek hiru tailerretan. Espazio bakoitzak eskaintzen dituen berezitasunei garrantzia emango zaie toki bakoitzak besteekin konparatuta dituen aldeak ikusi eta baloratzeko.\nSaioak eta zein auzotan, hemen:\nIrailak 24. Foronda kalea. Intermodal geltokian eta Parkour Park.\nUrriak 1. Armentia eta Armentum parkea.\nUrriak 22. Erdialdea. Burullerias plaza.\nOrdutgia: 17:30etatik 20:30etara.\nIzen-ematea beharrezkoa da. Baduzu inskripzioa egiteko egoitza elektronikoan zein udalaren web orrialdean. Sare Sozialetako profiletan ere informazioa eskuragarri.\nInformazio eta jarduera gehiago : Gauekoak.\nKategoriak: Gazteentzako jarduerak, Producto de jóvenes — Etiketak: aisialdia, arte, creatividad, gazteak, sorkuntza — 09:59\nKategoriak: Gazteentzako jarduerak — Etiketak: bideoa, EGK, gazteak — 16 iraila 2021 08:00\nZer da Ekitasi?\nEtikasi Programa, Euskadiko Gazteriaren Kontseiluak (EGK) Berdintasuna, Justizia eta Gizarte Politikak sailarekin batera sustatutako jarduera plana da, zeinetan giza eskubideen eta duintasunaren bizipen hezitzailea bultzatzen den bakoitzak ulertu eta bizitu ondoren.\nZer helburu dauka?\nProgramaren helburua etikari (etika ikasi) eta giza eskubideei buruz ikastea da, Euskadin indarkeriagatik markatutako herri eta leku ezberdinetara bisita hezitzaileak eginez.\nBi bidaia aukera egongo dira:\nLehen taldea: hiru eguneko asteburu bidaia Pasaia eta Errenteriara, azaroaren 12, 13, 14 asteburuan,\nBigarren taldea: egun bakarreko txangoa Lemoizera, azaroaren 20an.\n18 eta 30 urte bitarteko EAEko Lanbide Heziketako Erdi eta Goi Mailako Zikloetako eta Unibertsitateko karrerako ikasleek izango dute parte hartzeko aukera.\nUrriaren 1 arte izango dute izen emateko epea.\nInformazio gehiago EGKren webgunean\nKategoriak: Gazteentzako jarduerak, Producto de jóvenes — Etiketak: aisialdia, gauekoak, gazteak, música, musika — 14 iraila 2021 09:04


Xiberotarrak nolako bizia eta batzarria dügün gaüaldi eztabada bat\n2016 Maiatza 26Soziala / Osagarrigintza\nAzia Xiberoa biziarazi nahi düan alkartea-k bere gaüaldi eztabadak arrabiatzen dütü !!Ostirale gaüan Prefosta alkarteare...\nLangile berria Xiberoa Herri Alkargoako gazteria sailean\n2012 Maiatza 31Politika\nNathalie Palmade da langile berria "Xiberoa Herri Alkargoa" gazteria sailan. Orai arte Bordelen eta azken urteetan Hazpa...


non-stop eskalada bloga: ORDESA- Garrafon - Dret a Decidir\nAsteburu luze bat igaro dudan sentsazioa dut, alde batetik emankorra izan da eskalada kontuetan, beste aldetik, didaktikoa gastronomian.\nOstegun iluntzean Ordiziako mendizaleak elkarteko kideek gazta dastatze batetara gonbidatu ninduten herriko sozietate gastronomiko batean. Mahiaren inguruan bildu ginenen artean, bitxikeria moduan, gazteena ni nintzan. Bertan ginen mendi elkarteko bazkideak, Goierriko mendizale beterano taldeko kide batzuk, eta Idiazabal gaztaren jatorri deitura mundura zabaltzen lan itzela egiten ari diren Gazta kofradiako bi lagun ere. Interesgarria iruditu zitzaidan gazta kofradiako kide hauek Idiazabal gaztari buruz eman ziguten txarla, Idiazabal gazta nola dastatu aholkuak barne. Kuriosoa iruditu zitzaidan gazta zati bat probatu ondoren, honek ahoan utzitako zaporea kentzeko aitzakian, ardo zuri kopari ematen genizkion zurrupadak.\nGarrafoi bidearekin hasi ginen, larunbata eguraldi apartaz argitu zuen.”Gazta” zaharraren zapore indartsua hartu nion bideari, ongi asentutako ahogozoa uzten duen mokadua da, Kotatueroko ur freskoak ez du lortzen ahotik kentzea, luzez luze, hartuz joaten zaren gatzagiaren zaporea. Furgonetara jaitsiak ginela, zerbeza hotz bana eskuetan genuela lortu genuen bakarrik gustua ahotik kentzea, hurrengo “gazta” probatzeko prest ginen jadanik.\nDret a decidir “gazta” berria da, zaporea asentu gabea duena, igoeran momenturo freskotasun gustua jario du, ausardia agertzen duena mokadu bakoitzeko. Asko gustatu zitzaigun “gazta” hau, furgonetan edan genituen zerbeza guztiak ez ziren nahiko izan gustu berri hori ahotik kentzeko. Erabili genuen krokisa eta guk egindako eskalada ez zetozen bat, beraz, guk egindako igoera krokisean azaltzen animatu naiz.\nOrdesako eskalada izen jatorria duten “gazta” onak egin izan dituzte artzainek Ordesako hormetan, gustukoa dut izen jatorri hori duten artzain berrien “gaztak” dastatzea. Izen jatorriak berezitasun batzuk eskatzen ditu, hortik kanpo egiten diren “gaztak” suzedaneo bat dira.\nPublicado por mikel saez de urabain gabilondo en 2:41


Irekia Eusko Jaurlaritza - Gobierno Vasco :: Victor Badiola, Tomas Larrañaga bere emazte Maje Gorritxurekin batera, eta Artzain Gazta, 2014ko Nardiz saridunak\nVictor Badiola, Tomas Larrañaga bere emazte…\nVictor Badiola, Tomas Larrañaga bere emazte Maje Gorritxurekin batera, eta Artzain Gazta, 2014ko Nardiz saridunak\n2014.eko maiatzak 31\nGonzalo Nardiz sariak\n· Ekonomiaren Garapen eta Lehiakortasuneko Sailak Eusko Jaurlaritzako Nekazaritza Sailak izan zuen lehen sailburuaren izena –Gonzalo Nardiz Bengoetxea– daramaten sariak berreskuratu ditu.\n· Datorren ekainaren 17an “Hiru Elementuak” izeneko saria jasoko dute Iñigo Urkullu Lehendakariaren eskutik\n· Nekazaritzako elikagaien sektorean egindako ibilbide profesionalaren aitorpena dira eta hamar urte dira sortu zirenetik.\nVictor Badiola, arrantza sektorean, Tomas Larrañaga, nekazaritzakoan, eta Artzain Gazta, nekazaritzako elikagaienean, hirurek eskuratu dituzte Gonzalo Nardiz sariak 2014ko edizioan. Saritutakoek “Hiru Elementuak” eskultura jasoko dute datorren ekainaren 17an Lehendakaritzan Iñigo Urkullu Lehendakariaren eskutik, ibilbide profesional luze eta eredugarriagatik nabaritu diren pertsona edo kolektiboak gizartean balioesteko egindako lanaren alegoria gisa.Hala, Eusko Jaurlaritzak, Ekonomiaren Garapen eta Lehiakortasuneko Sailaren bitartez, Euskal gobernuak Nekazaritza Sailean izan zuen lehen buruaren izena –Gonzalo Nardiz Bengoetxea– daramaten sariak berreskuratu ditu, hainbat urtetako parentesi baten ondoren..Sariak 2003an sortu ziren nekazaritzaren eta arrantzaren sektoreetan egindako ibilbide profesionalak eskertzeko, eta edizio honetan, hamar urte geroago, indartu egin dira saria nekazaritzako elikagaien sektorera zabalduta.\nNekazaritza:Tomas Larrañaga / Maje Gorritxu\nEkoizpen ekologikoaren aitzindarietakoa izan da Euskadin, bere emazte Maje Gorritxurekin batera, 90eko hamarkadan hasi baitziren diziplina horretan. Larrañaga Biolurren fundatzailea izan zen, eta 13 urtez jarraian Ekonekazaritzako eta Nekazaritza Ekologikoaren Euskal Kontseiluko burua ere izan da, eta gaur egun oinarrizko figura da bai ENEEKren sorreran, bai gure herrialdeko kultura ekologikoaren ezarpenean ere.Gaur egun lanean jarraitzen du bere emazte Majerekin batera, Gipuzkoako Lapatza herrian duten ustiategi ekologikoan.\nVictor Santiago Badiola Moralek alturako arrantza sektorearekin duen harreman profesionala laurogeiko hamarkadaren erdialdean hasi zen Ondarroako portuko arrantza enpresa batean, pabiloi britainiarreko ontziekin, baina kontuan hartu behar da itsasoarekin duen lotura lehenagokoa dela, Nautikako goi mailako tituluduna baita eta lurrean lanean hasi aurretik hainbat urte itsasoan ibili zen, merkataritzako ontzitan nabigatzen.Urtetan OPPAO Ondarroako Alturako Arrantza Ekoizleen Erakundeko gerentea izan zen eta arrantzarekin lotura duten organismo eta erakunde ugaritan hartu du parte, bai Espainian bai Europan, eta horri esker alturako arrantza sektorea sakon ezagutu ahal izan du, bai eta foro askotan sektorearen ordezkari izan ere.\nNekazaritzako elikagaien industria:Artzain Gazta\n1993an sortu zen artzainen interesen defentsarako kooperatiba elkarte gisa, eta 2003aren bukaeran “Artzain Gazta Elkartea” elkartea sortu zen Artzain Gaztaren sustapenerako; elkartea eta kooperatiba batera ari dira, baina honek kooperatibak dituenez oso bestelako zereginak ditu.Elkartearen jarduerak nagusiak aholkularitza teknikoa eta informatiboa eta prestakuntza, sustapena eta erakundearen ordezkaritza dira, eta kooperatibarenak, berriz, gaztagintzarako kontsumigarrien salerosketa eta gazta merkaturatzea.Dudarik gabe, Artzain Gazta ezinbesteko elementua da esnetarako ardi latxaren sektorean eta Idiazabal gaztaren elaborazioan, eta horrek egin du bera izatea nekazaritzako elikagaien sektorean Nardiz sarirako aukeratutakoa, aurten lehenengo aldiz eman baita sektore horretan.\nGonzalo Nardiz Bengoetxea Eusko Jaurlaritzaren lehen Nekazaritza Sailburua izan zen, bai eta 1936ko urriaren 7an sortu eta Jose Antonio Aguirreren Lehendakaritzapean izan zen kabinete hartako kiderik gazteena ere. Garai hartan abeltzaintzaz, basoez eta mendiez arduratu zen. Euskadirako autohornitze kotarik handienak lortzea eta bertako abeltzaintzako eta basoetako aberastasuna zaintzea izan zituen helburu bere jardunean. Albaitaritzako arauak aldarrikatu zituen eta gerra zonaldeetan zeuden lurrak errentan eduki eta lantzen zituztenei errentak ordaintzeko luzamenduak eman zizkien.\n1939an Francoren tropek irabazi ondoren, Gonzalo Nardizek, Gobernuko beste kideek bezala, erbesterako bidea hartu zuen, eta han 40 urte eman zituen.Parisen eta Mexikon bizi izan zen eta 1946az geroztik Donibane Lohizunen.Franco hil ostean Nardiz Euskal Herrira bueltatu zen.Erbesteko Eusko Jaurlaritza desegin eta gero, Gernikako Estatutua onartu zenean, Gonzalo Nardiz jarduera politiko guztitik aldenduta egon zen.\n2003ko urriaren 25ean Bilbon hil zen, 97 urte zituela.\nVictor Badiola, Tomas Larrañaga, Maje Gorritxu eta Artzain Gazta, 2014ko Gonzalo Nardiz saridunak\nSuteak prebenitzeko eta itzaltzeko eta salbamendurako zerbitzuak erregulatzeko Lege berriari buruzko lehendabiziko lan-topaketa\nSegurtasun Sailak “susko zezenari buruzko” beste prestakuntza ikastaro bat antolatu du